Reacţia Moscovei la extinderea bazei de la Mihail Kogălniceanu: Monitorizăm acţiunile României. NATO se pregăteşte de un conflict cu Rusia
Ministerul rus de Externe a comentat pentru prima dată extinderea bazei militare aeriene de la Mihail Kogălniceanu. "Activităţile NATO în Europa de Est şi în regiunea Mării Negre au ca scop pregătirea pentru un posibil conflict cu Rusia", susţine Moscova.
Agenţia de presă de stat RIA a solicitat Ministerului de Externe al Rusie să comenteză informaţia că România va avea cea mai mare bază militară NATO din Europa după lucrările de extindere a bazei de la Mihail Kogălniceanu.
Despre reacţia presei ruse la proiectul ce vizează extinderea celei de-a 57-a baze aeriene a Armatei Române Observator a scris aici.
Ministerul de la Moscova susţine că "activităţile NATO în Europa de Est şi în regiunea Mării Negre au ca scop pregătirea pentru un posibil conflict cu Rusia".
Oficialii ruşi au subliniat întărirea potenţialului militar al blocului militar occidental în România, Polonia şi ţările baltice. "Toate acestea sunt pregătite pentru a-i pregăti pe aliaţii din bloc pentru o eventuală ciocnire cu ţara noastră", a declarat ministerul.
"O astfel de activitate este provocatoare, exacerbează tensiunile militare de-a lungul perimetrului frontierelor Rusiei şi reprezintă o ameninţare la adresa securităţii ţării", scrie RIA rezumând poziţia MAE rus.
Ministerul rus a citat în mod specific extinderea bazei aeriene româneşti de la Mihail Kogălniceanu ca exemplu de militarizare a Europei de Est şi a regiunii Mării Negre, menţionează RIA.
Rusia: Vom monitoriza acţiunile României
Conform agenţiei ruse, instituţia condusă de Serghei Lavrov promite că va monitoriza acţiunile României, va evalua riscurile emergente şi le va lua în considerare în momentul planificării militare.
Moscova a remarcat în repetate rânduri că Alianţa Nord-Atlantică vizează confruntarea, iar extinderea sa în continuare nu va aduce mai multă securitate în Europa.
În acelaşi timp, Kremlinul a subliniat că Rusia nu reprezintă o ameninţare pentru niciuna dintre ţările blocului, dar nu va ignora acţiunile potenţial periculoase pentru interesele sale.
Cu toate acestea, Rusia rămâne deschisă la dialog, dar pe picior de egalitate, iar Occidentul ar trebui să renunţe la cursul său de militarizare a continentului, scrie agenţia de presă controlată de Kremlin.
Ştirea este însoţită de o prezentare a bazei de la Mihail Kogălniceanu: "Autorităţile române au promis anterior că vor investi 2,5 miliarde de euro în modernizarea bazei aeriene Mihail Kogălniceanu din judeţul Constanţa. Acolo va fi construită şi o tabără militară, care va putea găzdui zece mii de militari şi familiile acestora...Modernizarea va permite transformarea bazei în cea mai mare facilitate NATO de acest tip din Europa până în 2040. Trupele americane o folosesc din 1999".